Verbruikersake: Motorversekering as plan B(Argieffoto) Mens verseker jou motor sodat jy ŉ plan B het indien jou motor gesteel of beskadig word, maar soms is jou plan B nie goed genoeg nie omdat jy nie al die reëls nagekom het nie. ŉ Leser het juis onlangs gevra of sy versekeraar die reg het om sy eis te weier omdat hy nie sy motor binne die spertyd as gesteel aangemeld het nie. Ina Opperman het gaan kyk na hoe jy die reëls moet nakom om seker te maak dat jy nie sonder ŉ motor sit wat jy nog boonop moet afbetaal nie. Dit bied jou finansiële gemoedsrus as jy al jou waardevolle goed, soos jou motor, verseker teen verlies of skade, maar as jy nie jou deel van die ooreenkoms nakom nie, het die versekeraar die reg om jou eis af te wys en jy sal nie veel daaraan kan doen nie. Dit is presies wat met die leser gebeur het: Hy het hom nie vergewis van die voorwaardes van sy polis nie en daarom het hy nie geweet dat hy dit binne ses uur moet aanmeld indien sy motor gesteel is nie. Volgens die Ombudsman vir Korttermynversekering kan verbruikers hulle baie maklik in ŉ posisie bevind waar hul versekeringspolisse waardeloos is as hulle nie vooraf seker maak van die voorwaardes nie. Daar is verskeie voorwaardes wat jy moet nakom om suksesvol te eis wanneer jy jou motor verseker, soos om die korrekte inligting te verskaf oor wie die motor gereeld gaan bestuur, dadelik jou adres te verander wanneer jy trek, jou motor vir sake te gebruik wanneer dit nie daarvoor verseker is nie, veranderings aan jou motor aan te bring sonder om jou versekeraar te verwittig en om jou eis aan te dik. Jou versekeraar sal jou motor verseker op grond van die risikoprofiel van die bestuurder. Die gereelde bestuurder is die persoon wat dit die meeste in ŉ maand gaan bestuur. Die gereelde bestuurder se ouderdom, versekerings- en eisegeskiedenis, beroep en hoe lank die bestuurder ŉ geldige bestuurderslisensie het, word in ag geneem wanneer die versekeraar besluit om jou motor te verseker en hoeveel dit gaan kos. Die premie vir ŉ middeljarige vrou wat van die huis af werk en oor die afgelope drie jaar geen skade gehad het nie, sal uiteraard minder wees as ŉ seun van 18 wat nou net sy lisensie gekry het en al klaar in ŉ ongeluk betrokke was. Daar is ouers wat hul kinders se motors op hul ouers se risikoprofiel verseker, maar wees verseker: As jy nie die waarheid praat nie, sal jou kierankies braai en die versekering sal nie uitbetaal nie. Terwyl sommige polisse net uitbetaal as slegs die persoon wat gespesifiseer is, bestuur het, sal ander dekking verleen as die ander bestuurder ouer as 21 is of al langer as twee jaar ŉ lisensie het. Dit is egter jou verantwoordelikheid om te sorg dat jy weet wat jou polis bepaal en daarby te hou. Wanneer jy verhuis of ŉ nuwe werkplek kry, moet jy seker maak dat jy dit dadelik by jou versekeraar aanmeld. Jou versekeraar neem ook in ag waar jy bly en waar jy werk om jou risikoprofiel te bepaal. Is daar byvoorbeeld ŉ gevaar van vloede by jou huis of werkplek? Kan jou motor dalk maklik in ŉ brand beskadig word? Wat is die misdaadstatistieke daar? Word jou motor in ŉ toesluitmotorhuis oornag gelaat en parkeer jy in ŉ parkeergarage bedags? Onthou, groter risiko beteken jy gaan meer betaal, maar as jy nie eerlik is nie, sal jou versekeraar nie jou eis uitbetaal nie. Versekeraars beskou jou risiko as groter wanneer jy jou motor gebruik vir werk, veral as jy baie rondry, aangesien jou kans groter is om byvoorbeeld in ŉ ongeluk betrokke te wees of gekaap te word. Dit is waar of jy nou vir jouself werk of vir ŉ maatskappy. Die beste raad is om eerlik te wees en jou eis uitbetaal te kry, al kos dit maandeliks ŉ bietjie meer. Die meeste motorversekeringspolisse stel dit duidelik dat jy moet praat as jy jou motor laat verander om vinniger te ry. Praat dus liewer met jou versekeraar voordat jy dit doen of so ŉ motor koop. Jy sal dalk voel jy wil ŉ bietjie meer uit jou skade kry, want jy betaal mos elke maand ŉ klomp geld vir versekering. Dis egter altyd ŉ slegte idee. Versekeringsmaatskappye het hele departemente wat net daaraan werk om vas te stel of jou eis ingestel is vir skade wat jy werklik gehad het. Selfs al vertel jy net nie die waarheid oor ŉ selfoon wat saam met jou motor gesteel is nie, sal jou versekeraar daarvan te wete kom en jou hele eis vir motor en selfoon afwys. Wees liewer eerlik en vat wat jou toekom. Kla by die Ombudsman vir Korttermynversekering op die webwerf www.osti.co.za.